SL Uradni list Evropske unije L 163/15

UREDBA KOMISIJE (EU) št. 545/2013

z dne 14. junija 2013

o spremembi Priloge I k Uredbi (ES) št. 1334/2008 Evropskega parlamenta in Sveta glede aromatične snovi 3-acetil-2,5-dimetiltiofen

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1334/2008 Evropskega parlamenta in Sveta z dne 16. decembra 2008 o aromah in nekaterih sestavinah živil z aromatičnimi lastnostmi za uporabo v in na živilih ter spremembi Uredbe Sveta (EGS) št. 1601/91, uredb (ES) št. 2232/96 in (ES) št. 110/2008 ter Direktive 2000/13/ES (1) in zlasti člena 11(3) Uredbe,

ob upoštevanju Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2) ter zlasti člena 7(6) Uredbe,

ob upoštevanju naslednjega:

(1) Z Izvedbeno uredbo Komisije (EU) št. 872/2012 (3) je bil sprejet seznam aromatičnih snovi in ta seznam vključen v del A Priloge I k Uredbi (ES) št. 1334/2008.

(2) Navedeni seznam se lahko posodablja v skladu s skupnim postopkom iz Uredbe (ES) št. 1331/2008 na pobudo Komisije ali z zahtevkom, ki ga vloži država članica ali zainteresirana stran.

(3) Aromatična snov 3-acetil-2,5-dimetiltiofen (št. FL 15.024) je vključena na seznam kot aromatična snov v postopku ocenjevanja, za kar je treba predložiti dodatne znanstvene podatke. Vložnik je te podatke predložil.

(4) Evropska agencija za varnost hrane je ocenila predložene podatke in 15. maja 2013 sklenila, da je 3-acetil-2,5-dimetiltiofen mutagen in vitro ter in vivo in da zato njegova uporaba kot aromatična snov povzroča zaskrbljenost glede varnosti (4).

(5) Torej uporaba 3-acetil-2,5-dimetiltiofena ni v skladu s splošnimi pogoji uporabe za arome, določenimi v členu 4(a) Uredbe (ES) št. 1334/2008. Zato bi bilo treba navedeno snov nemudoma črtati s seznama, da se zavaruje zdravje ljudi.

(6) Komisija bi morala uporabiti nujni postopek za črtanje snovi, ki povzroča zaskrbljenost glede varnosti, s seznama Unije.

(7) V skladu s členom 30 Uredbe (ES) št. 1334/2008 se aromatične snovi, ki niso vključene na seznam Unije, lahko kot take dajejo v promet in uporabljajo v ali na živilih do 22. oktobra 2014. Navedeno prehodno obdobje se ne bi smelo uporabljati za 3-acetil-2,5-dimetiltiofen.

(8) Zaradi zelo nizkih ravni uporabe in nizkega skupnega zneska 3-acetil-2,5-dimetiltiofena, ki se letno dodaja živilom v Evropski uniji, prisotnost navedene snovi v živilih ne vzbuja takojšnje zaskrbljenosti glede varnosti. Zato bi bilo treba ob upoštevanju tehničnih in gospodarskih razlogov določiti prehodna obdobja za živila, ki vsebujejo aromatično snov 3-acetil-2,5-dimetiltiofen, dana v promet ali poslana v Unijo iz tretjih držav pred datumom začetka veljavnosti te uredbe.

(9) Uredbo (ES) št. 1334/2008 bi bilo zato treba ustrezno spremeniti.

(10) Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

Del A Priloge I k Uredbi (ES) št. 1334/2008 se spremeni v skladu s Prilogo k tej uredbi.

Člen 2

1. Dajanje 3-acetil-2,5-dimetiltiofena v promet kot aromatične snovi in uporaba te snovi v ali na živilih sta prepovedana.

2. Dajanje v promet živil, ki vsebujejo aromatično snov 3-acetil-2,5-dimetiltiofen, je prepovedano.

3. Uvoz 3-acetil-2,5-dimetiltiofena kot aromatične snovi in uvoz živil, ki vsebujejo aromatično snov 3-acetil-2,5-dimetiltiofen, sta prepovedana.

Člen 3

1. Z odstopanjem od člena 2(2) se lahko živila, ki vsebujejo aromatično snov 3-acetil-2,5-dimetiltiofen, ki so bila zakonito dana v promet pred datumom začetka veljavnosti te uredbe, tržijo do datuma uporabe ali datuma minimalne trajnosti.

2. Člen 2 se ne uporablja za pošiljke živil, ki vsebujejo aromatično snov 3-acetil-2,5-dimetiltiofen, kadar uvoznik takih živil lahko dokaže, da so bila poslana iz zadevne tretje države in so bila na poti v Unijo pred datumom začetka veljavnosti te uredbe.

Člen 4

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 14. junija 2013 Za Komisijo Predsednik José Manuel BARROSO

(1) UL L 354, 31.12.2008, str. 34.

(2) UL L 354, 31.12.2008, str. 1.

(3) UL L 267, 2.10.2012, str. 1.

(4) EFSA Journal 2013; 11(5):3227.